সরকার আরো তিনটি শ্রম আদালত প্রতিষ্ঠার সিদ্ধান্ত নিয়েছে। বরিশাল, রংপুর ও সিলেটে এসব শ্রম আদালতগুলো প্রতিষ্ঠা করা হবে। গতকাল রোববার সচিবালয়ে সরকারের সচিব কমিটির সভায় এ সিদ্ধান্ত নেওয়া হয়। শ্রম ও কর্মসংস্থান মন্ত্রণালয়ের সচিব আফরোজা খান বিষয়টি নিশ্চিত করেন। দেশে সাতটি শ্রম আদালত রয়েছে। এর মধ্যে ঢাকায় তিনটি, চট্টগ্রামে দুটি এবং খুলনা ও রাজশাহীতে একটি করে শ্রম আদালত রয়েছে। এসব আদালতে নিষ্পত্তি হওয়া মামলার জন্য রয়েছে একটি শ্রম আপিল ট্রাইব্যুনাল। এটি ঢাকায় অবস্থিত। সচিব কমিটির সভাশেষে শ্রম ও কর্মসংস্থান মন্ত্রণালয়ের সচিব আফরোজা খান জানান, তিনটি শ্রম আদালতের প্রতিটির জন্য একজন চেয়ারম্যানসহ ১৪ জন করে মোট ৪২ জনকে নিয়োগ দেওয়া হবে। শ্রম-সংক্রান্ত মামলাগুলো দ্রুত নিষ্পত্তি ও হয়রানিমুক্ত করতে এই আদালতগুলো গঠন করা হচ্ছে।